Мишел Платини
Мишѐл Франсоа̀ Платинѝ (, р. 1955) е френски футболист, треньор и президент на УЕФА (2007 – 2016). Той е смятан за един от най-елегантните полузащитници за своето време.

Роден е в Жоф и има италианска кръв. Започва състезателната си кариера в Нанси, а след това преминава в АС Сент Етиен, където печели шампионската титла във Франция през 1981. Закупен е през 1982 от италианския отбор Ювентус и отбелязва 68 гола в 147 мача като полузащитник. Платини помага на тима за спечелването на две титли, купата на Италия, КЕШ и КНК.

Платини е капитан на националния отбор по футбол на Франция на Европейско първенство по футбол през 1984, когато отбелязва най-много голове – 9 в 5 мача (рекорд за най-резултатен голмайстор в историята на европейските първенства), а Франция става европейски шампион. Платини е втори по броя на отбелязаните голове за националния отбор по футбол на Франция след Анри.

Печели Златната топка в три последователни години (1983, 1984 и 1985), което тогава е прецедент в историята на отличието.

Клубове 

 Жоф, Франция (1966 – 1972; тренира)
 Нанси, Франция (1973 – 1979)
 АС Сент Етиен, Франция (1979 – 1982)
 Ювентус, Торино, Италия (1982 – 1987)

Отличия

Клубни 
 1978 Купа на Франция (Нанси)
 1981 Шампионска титла във Франция (Сент-Етиен)
 1981 Финалист за Купата на Франция (Сент-Етиен)
 1982 Финалист за Купата на Франция (Сент-Етиен)
 1983 Купа на Италия (Ювентус)
 1983 Финалист за КЕШ (Ювентус)
 1983 Топ-стрелец на Серия А (16 гола)
 1983 Златна топка
 1984 Шампионска титла в Италия (Ювентус)
 1984 КНК (Ювентус)
 1984 Суперкупа на Европа (Ювентус)
 1984 Топ-стрелец на Серия А (20 гола)
 1984 Златна топка
 1985 КЕШ (Ювентус)
 1985 Междуконтинентална купа (Ювентус)
 1985 Топ-стрелец на Серия А (18 гола)
 1985 Златна топка
 1986 Шампионска титла на Италия (Ювентус)

Национални 
 Световно първенство по футбол през 1978: Групи
 Световно първенство по футбол през 1982: Четвърто място
 Европейско първенство по футбол 1984: Победител
 1985 Междуконтинентална купа на нациите: Победител
 Световно първенство по футбол през 1986: Трето място

Има 72 мача и 41 гола за националния отбор на Франция, като в 49 от срещите е капитан.

Статистика

Треньорска дейност 
 1988 – 1992 г. – треньор на националния отбор на Франция
 Европейско първенство по футбол 1992: групи

Президент на УЕФА 

Като президент на УЕФА Платини променя формата на европейското първенство по футбол. През 2016 г. броят на участниците ще нарасне от 16 на 24, а през 2021 г. първенството ще се проведе в 13 държави вместо в една или две както преди това. 

През 2016 г. Платини подава оставка като президент на УЕФА, след като е наказан за изключване от футбола за 6 години заради това, че бившият президент на ФИФА Сеп Блатер му е превел 2 милиона швейцарски франка. Платини обжалва пред Спортния арбитражен съд (КАС) в Лозана, но съдът само намалява наказанието на 4 години и той се оттегля от поста. Платини обявява, че е разочарован от решението и на следващия конгрес на УЕФА ще депозира официално оставката си. На Евро 2016 не е допуснат до официалната ложа и може да посещава стадионите като обикновен зрител.

Източници 

Френски футболисти
Футболисти на АС Сент Етиен
Футболисти на Ювентус
Френски треньори по футбол
Носители на „Златна топка“
ФИФА 100
Президенти на УЕФА
Френски футболни функционери
Хора от Гранд Ест